**Laki työntekijöiden lähettämisestä**

Eduskunta on hyväksynyt uuden lain työntekijöiden lähettämisestä. Samalla kumotaan vanha laki lähetetyistä työntekijöistä.

Laki tuli voimaan 18.6.2016. Lakiin sisältyvä lähettävän yrityksen velvollisuus ennen lähettämistä ilmoittaa valvovalle viranomaiselle työntekijöiden lähettämisestä tulee kuitenkin voimaan myöhemmin lailla erikseen säädettävänä ajankohtana.

Uudessa laissa ovat säännökset Suomeen lähetettyjen työntekijöiden vähimmäistyöehdoista, lähettävän yrityksen velvollisuuksista, tilaajan velvollisuuksista, työsuojeluviranomaisten yhteistyöstä ja toimivaltuuksista sekä taloudellisten ja hallinnollisten seuraamusten ja sakkojen valtioiden rajat ylittävästä täytäntöönpanosta. Laki perustuu EU-direktiiviin.

Lähetettyjen työntekijöiden työsopimuksiin sovellettavia vähimmäisehtoja koskevat säännökset eivät muutu. Käytännössä lähetettyinä työntekijöinä Suomeen saapuviin työntekijöihin on sovellettava samoja työehtoja kuin suomalaisiin työntekijöihin. Näin ollen lähetetyille työntekijöille on esimerkiksi maksettava päivärahaa lähettämisen ajalta.

Lain seuraamusjärjestelmä muuttuu kokonaisuudessaan. Nykyisen lähetetyistä työntekijöistä annetun lain rikosvastuuta koskevat säännökset korvataan hallinnollisella laiminlyöntimaksulla ja maksun määrää valvontaviranomainen eli Aluehallintoviraston työsuojelun vastuualue hallintomenettelyssä. Laiminlyöntimaksun suuruus on 1.000 – 10.000 euroa.

**Lain keskeiset muutokset**

Pääurakoitsijalla ja rakennuttajalla velvollisuus selvittää lähetetylle työntekijälle maksettu palkka

Jos lähetetylle työntekijälle ei ole maksettu lain mukaista vähimmäispalkkaa, hän voi ilmoittaa siitä työmaan rakennuttajalle tai pääurakoitsijalle. Käytännössä vähimmäispalkka tarkoittaa yleissitovan työehtosopimuksen mukaista palkkaa. Ilmoituksen saatuaan rakennuttajan tai pääurakoitsijan on välittömästi pyydettävä lähettävältä yritykseltä selvitys lähetetylle työntekijälle maksetusta palkasta ja siitä, onko palkka yleissitovan työehtosopimuksen mukainen.

Rakennuttajan tai pääurakoitsijan on toimitettava selvityspyyntö ja lähettävältä yritykseltä saatu selvitys työntekijälle. Selvityspyyntö ja selvitys on työntekijän pyynnöstä toimitettava myös työsuojeluviranomaiselle.

Säännös koskee sekä alihankintaa että työvoiman vuokrausta. Aineellista vastuuta ei rakennuttajalla tai pääurakoitsijalla lähetetyn työntekijän saamatta jääneistä palkoista ole.

Rakennuttajalle tai pääurakoitsijalle voidaan määrätä laiminlyöntimaksu, jos hän ei lähetetyn työntekijän ilmoituksen saatuaan ole pyytänyt selvitystä lähettävältä yritykseltä tai antanut saamaansa selvitystä lähetetylle työntekijälle tai lähetetyn työntekijän pyynnöstä huolimatta ei ole toimittanut saamaansa selvitystä työsuojeluviranomaiselle lain edellyttämällä tavalla.

Edustaja ja sen asettaminen

Lähettävän yrityksen velvollisuus asettaa Suomeen edustaja säilyy pääosin entisellään. Jatkossa kuitenkin riittää, että edustaja on nimetty ja lähetetyn työntekijän sekä viranomaisten tavoitettavissa työntekijän lähetettynä olon ajan. Edustajaa ei enää tarvitse olla lähetettynä olon päättymisen jälkeen.

Entisenä säilyy myös tilaajan velvollisuus lähettävän yrityksen kanssa tekemissään sopimuksissa tai muutoin huolehtia, että edustaja nimetään.

Uutena velvollisuutena laissa on tilaajan velvollisuus auttaa työsuojeluviranomaista tavoittamaan edustaja. Jos työsuojeluviranomainen ei valvontatehtävää suorittaessaan tavoita lähettävän yrityksen edustajaa, tilaajan on työsuojeluviranomaisen pyynnöstä pyydettävä lähettävältä yritykseltä tieto siitä, missä ja miten edustaja voidaan tavoittaa, ja annettava saamansa tieto työsuojeluviranomaiselle. Tämän velvollisuuden rikkomisesta tilaajalle voidaan määrätä laiminlyöntimaksu.

Velvollisuus pitää saatavilla tietoja lähetetyistä työntekijöistä

Uudessa laissa säädetään lähettävän yrityksen velvollisuudesta pitää saatavilla kirjallisesti tietoja lähetetyistä työntekijöistä lähettämisen keston ajan. Voimassa olevasta laista poiketen velvollisuus ei enää ole edustajalla vaan lähettävällä yrityksellä.

Saatavilla olevat tiedot ovat pitkälti samoja kuin aikaisemmankin lain mukaan. Rahoituslaitoksen antaman tositteen vaatiminen maksetuista palkoista on uusi velvoite, jolla pyritään tehokkaammin valvomaan vähimmäispalkkaa.

Tiedot voidaan säilyttää sähköisessä muodossa, kunhan ne ovat saattavilla välittömästi työsuojeluviranomaisen pyynnöstä. Velvoitteen täyttämiseksi riittää, että tiedot voidaan tulostaa viranomaisen pyynnöstä.

Lähettävän yrityksen velvollisuus ilmoittaa työntekijöiden lähettämisestä

Laissa on lähettävälle yritykselle säädetty merkittävä uusi velvollisuus. Lähettävä yritys on velvollinen ennen työnteon aloittamista tehtävä työsuojeluviranomaiselle ilmoitus työntekijöiden lähettämisestä Suomeen. Tämä velvollisuus tulee kuitenkin voimaan myöhemmin erikseen säädettävänä ajankohtana, koska valvontaviranomaisen tekniset valmiudet vastaanottaa ilmoituksia eivät vielä ole riittävät.

Rakennusalalla ilmoitus on tehtävä aina, siitä riippumatta montaako työntekijää lähettäminen koskee ja kauanko työnteko kestää. Rakennusalalla ilmoitus on työsuojeluviranomaisen lisäksi toimitettava myös rakennuttajalle ja pääurakoitsijalle.

Laissa on yksityiskohtainen luettelo tiedoista, joita ilmoituksen tulee sisältää. Luettelo sisältää mm. yrityksen yksilöinti- ja yhteystiedot, tunnistetietoja ja vastuuhenkilön tietoja. Myös tilaajan, pääurakoitsijan ja rakennuttajan tiedot yhteystietoineen on ilmoitettava. Lähetettävistä työntekijöistä ja tehtävästä työstä on ilmoitettava työntekijöiden lukumäärä, lähettämisen alkamispäivä ja ennakoitu kesto, työntekopaikka ja toimiala, jolla työntekijät työskentelevät. Lisäksi on ilmoitettava lähettävän

yrityksen edustajan yksilöinti- ja yhteystiedot. Jos ilmoituksen tiedot muuttuvat olennaisesti, on välittömästi tehtävä täydennysilmoitus.

Lain rikkomisen sanktiona laiminlyöntimaksu

Laiminlyöntimaksun määrää työsuojeluviranomainen. Samalla kun se määrää maksun, se määrää myös määräajan sen suorittamiselle. Laiminlyöntimaksun suuruus on vähintään 1.000 euroa ja enintään 10.000 euroa.

Laiminlyöntimaksu voidaan määrätä lähettävälle yritykselle jos se on jättänyt tekemättä ilmoituksen työntekijöiden lähettämisestä, ei ole asettanut lain tarkoittamaa edustajaa tai ei ole pitänyt saatavilla tietoja lähetetyistä työntekijöistä.

Tilaajalle laiminlyöntimaksu voidaan määrätä, jos se ei työsuojeluviranomaisen pyynnöstä huolimatta avustanut viranomaista lain tarkoittamalla tavalla tavoittamaan lähettävän yrityksen edustajaa.

Rakennusalan työssä rakennuttajalle tai pääurakoitsijalle voidaan laiminlyöntimaksu määrätä, jos se ei ole lähetetyn työntekijän ilmoituksen saatuaan pyytänyt selvitystä lähettävältä yritykseltä tai antanut saamaansa selvitystä lähetetylle työntekijälle tai lähetetyn työntekijän pyynnöstä huolimatta ei ole toimittanut saamaansa selvitystä työsuojeluviranomaiselle.

KATTOLIITTO RY

Mikko Ahtola